KOMISSION ASETUS (EY) N:o 1027/2009,

annettu 29 päivänä lokakuuta 2009,

erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän vähäisten muutosten hyväksymisestä (Morbier (SAN))

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon maataloustuotteiden ja elintarvikkeiden maantieteellisten merkintöjen ja alkuperänimitysten suojasta 20 päivänä maaliskuuta 2006 annetun neuvoston asetuksen (EY) N:o 510/2006 (1) ja erityisesti sen 9 artiklan 2 kohdan toisen virkkeen,

sekä katsoo seuraavaa:

Komissio on asetuksen (EY) N:o 510/2006 9 artiklan 1 kohdan ensimmäisen alakohdan mukaisesti ja kyseisen asetuksen 17 artiklan 2 kohdan nojalla tutkinut Ranskan pyynnön muuttaa komission asetuksella (EY) N:o 2400/96 (2) , sellaisena kuin se on muutettuna asetuksella (EY) N:o 1241/2002 (3) , rekisteröidyn suojatun alkuperänimityksen ”Morbier” eritelmää.

Komissio on tutkinut kyseessä olevan muutoksen ja katsonut sen olevan perusteltu. Koska muutos on asetuksen (EY) N:o 510/2006 9 artiklan mukaisesti vähäinen, komissio voi hyväksyä sen ilman kyseisen asetuksen 5, 6 ja 7 artiklassa kuvattua menettelyä,

ON ANTANUT TÄMÄN ASETUKSEN:

1 artikla

Muutetaan suojatun alkuperänimityksen ”Morbier” eritelmä tämän asetuksen liitteen I mukaisesti.

2 artikla

Yhteenveto, joka sisältää eritelmän tärkeimmät kohdat, on tämän asetuksen liitteessä II.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

(1) EUVL L 93, 31.3.2006, s. 12.

(2) EYVL L 327, 18.12.1996, s. 11.

(3) EYVL L 181, 11.7.2002, s. 4.

LIITE II

YHTEENVETO

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu neuvoston asetus (EY) N:o 510/2006

”MORBIER”

EY-nro: FR-PDO-0105-0179/29.3.2006

SAN (X) SMM ( )

Tässä yhteenvedossa esitetään tuote-eritelmän pääkohdat tiedotustarkoituksessa.

1. Jäsenvaltion toimivaltainen viranomainen

Nimi : Institut national de l’origine et de la qualité Osoite : 51 rue d’Anjou, 75008 Paris, FRANCE Puhelin : +33 153898000 Faksi : +33 153898060 Sähköposti : info@inao.gouv.fr

2. Hakijaryhmittymä

Nimi : Syndicat interprofessionnel de défense du Morbier Osoite : Valparc, Espace Valentin, 25048 Besançon Cedex, FRANCE Puhelin : +33 381532230 Faksi : +33 381535931 Sähköposti : syndicatdumorbier@wanadoo.fr Kokoonpano : Tuottajat/jalostajat (X) muu ( )

3. Tuotelaji

Luokka 1.3: Juustot

4. Eritelmä

(yhteenveto asetuksen (EY) N:o 510/2006 4 artiklan 2 kohdan mukaisista edellytyksistä)

4.1 Nimi

”Morbier”

4.2 Kuvaus

Morbier on raa’asta lehmänmaidosta valmistettu puristettu juusto. Muodoltaan se on litteä, pyöreä, tasapintainen ja hieman kupertuva. Juuston kuori on luonnollinen, sileä ja tasakoosteinen. Kuoren väri vaihtelee vaalean harmaasta oranssiin beesiin. Sisuksen väri vaihtelee norsunluunvalkoisesta vaaleankeltaiseen, ja siinä voi olla pieniä reikiä. Juusto on puolipehmeää, rasvaista ja suussa sulavaa, ja sen maku on keveän kermainen. Juuston luonteenomaisin piirre on juustomassan keskellä oleva horisontaalinen musta raita. Juuston paino on 5–8 kg, halkaisija 30–40 cm ja korkeus 5–8 cm. Rasvapitoisuus (rasva/kuiva-aines) on vähintään 45 prosenttia. Rasvattomana juuston kosteuspitoisuus on enintään 67 prosenttia.

4.3 Maantieteellinen alue

Maidontuotanto sekä juuston valmistus ja kypsytys tapahtuvat maantieteellisellä alueella, jonka muodostavat kaikki Doubs’n ja Juran departementtien kunnat (Chemin’n kantonin kuntia lukuun ottamatta), 16 kuntaa Ainin departementissa (Apremont, Bellegarde-sur-Valserine siltä osalta, joka vastaa entistä Coupyn kuntaa, Belleydoux, Champfromier, Charix, Chézery-Forens, Confort, Echallon, Giron, Lancrans, Leaz, Lelex, Mijoux, Plagne, Montanges ja Saint-Germain-de-Joux) ja 13 kuntaa Saône et Loiren departementissa (Beaurepaire-en-Bresse, Beauvernois, Bellevesvre, Champagnat, Cuiseaux, Flacey-en-Bresse, Fretterans, Joudes, Mouthier-en-Bresse, Sagy, Saillenard, Savigny-en-Revermont ja Torpes).

4.4 Alkuperätodisteet

Lypsylehmien ravinnon on oltava peräisin edellä mainitun rajoitetun alueen luonnonniityiltä. Jalostuslaitos voi käyttää ainoastaan vaatimukset täyttävää maitoa. Kaikki maidontuottajat sekä jalostus- ja kypsytyslaitokset täyttävät vaatimusten noudattamista koskevan ilmoituksen, jonka INAO rekisteröi. Jokaisen toimijan on pidettävä INAO:n saatavilla luettelo niistä asianomaisen tuotantoalan tuottajista, joiden kanssa sillä on yhteyksiä, sekä kaikki maidon ja juustojen alkuperän, laadun ja tuotanto-olosuhteiden tarkastamisen kannalta tarvittava aineisto. Keltainen kaseiinilaatta varmistaa juuston tunnistamisen. Se kiinnitetään juustoon valmistuksen aikana. Valmistuspäivä ja kuukausi ilmoitetaan. Etikettiin on merkitty selvästi kypsytyslaitoksen tunnistetiedot (nimi tai toiminimi ja osoite). Jokaisen yrityksen on tarvittaessa laitos laitokselta palautettava kuukausittain asianmukaisesti täytettynä tarkistetun alkuperänimityksen (AOC) saaneen ”Morbier”-juuston tuotantoon ja kaupan pitämiseen liittyvä tilastotietolomake, jonka Syndicat Interprofessionnel de Défense du Morbier -yhdistys on pyytänyt.

Alkuperänimityksellä suojatun tuotteen ominaispiirteiden tarkastamisen yhteydessä tuotteiden laatu ja luonteenomaisuus varmistetaan analyyttisellä ja aistinvaraisella tutkimuksella.

4.5 Valmistusmenetelmä

Maidon tuotannon sekä juuston valmistuksen ja kypsytyksen on tapahduttava maantieteellisellä alueella.

Morbier-juuston valmistuksessa käytetään yksinomaan Montbéliarde- ja Simmental Française rotuisten lehmien maitoa. Karjaa hoidetaan paikallisten perinteiden mukaisesti. Tilalla laidunmaata on oltava vähintään hehtaari lypsylehmää kohden. Lehmien perusravinto saadaan edellä mainitun maantieteellisen alueen niittymailta. Lehmille ei syötetä koko vuoden aikana säilörehua tai muita käymisprosessin avulla saatuja rehuja, esimerkiksi pyöröpaalirehua. Morbier valmistetaan yksinomaan raa’asta lehmänmaidosta. Kerman osittaista kuorimista sekä juoksutteen, maitohapatteen ja suolan (keittosuolan) lisäämistä lukuun ottamatta maitoon ei saa lisätä mitään eikä siitä saa ottaa mitään pois. Maito lämmitetään vähintään 40 celsiusasteeseen, minkä jälkeen siihen lisätään juoksute. Juustomassa leikataan noin sentin suuruisiksi palasiksi. Juustomassan pesemiseksi voidaan lisätä vettä. Juoksettamisen jälkeen juustomassaa painetaan kevyesti juustokiekkojen saamiseksi. Jokainen kiekko halkaistaan kahtia. Horisontaalinen musta raita tehdään lisäämällä kasvihiiltä (kasviperäistä lääkehiiltä) toiselle kiekon puolikkaalle ennen puristamista. Juustoa kypsytetään vähintään 45 päivää valmistuspäivästä laskettuna 7–15 °C:ssa. Juuston kuori saadaan hankaamalla juustoa suolavedellä, johon on mahdollisesti lisätty maitohappobakteereja. Väriaineiden käyttö on kielletty.

4.6 Yhteys maantieteelliseen alueeseen

Morbier-juusto on saanut nimensä Morbier’n kunnasta, joka sijaitsee Juran departementissa Franche-Comtén hallintoalueella Itä-Ranskassa noin 15 kilometrin päässä Sveitsin rajalta. Juustoa on todistettavasti valmistettu jo 1700-luvulta lähtien. Tuohon aikaan sitä valmistettiin nimenomaan Juran departementissa. Alun perin juustoa valmistettiin ensisijaisesti maatiloilla, minkä jälkeen sitä rupesivat valmistamaan Juran keskiylängön juusto-osuuskunnat. Jo vuonna 1942 eräässä asetuksessa vahvistettiin, että Morbier-juustoa valmistetaan Juran ja Doubs’n departementeissa.

Morbier-juusto tuotetaan Juran keskiylängön niittymailla tuotetusta maidosta. Näiden korkeuksien luontainen kasvustollinen moninaisuus mahdollistaa korkealaatuisen ja erityislaatuisen maidon ja juuston tuotannon. Tuotantoedellytykset on määritelty tavalla, joka mahdollistaa alueen ominaislaadun säilymisen ja ilmenemisen itse tuotteessa.

4.7 Tarkastuslaitos

Nimi : Institut national de l’origine et de la qualité (INAO) Osoite : 51 rue d’Anjou, 75008 Paris, FRANCE Puhelin : +33 153898000 Faksi : +33 153898060 Sähköposti : info@inao.gouv.fr

L’Institut national des appellations d’origine on maatalousministeriön alainen hallinnollinen julkinen laitos, joka on oikeudelliselta muodoltaan oikeushenkilö.

INAO on vastuussa alkuperänimityksellä suojattujen tuotteiden tuotanto-olosuhteiden valvonnasta.

Nimi : Direction générale de la concurrence, de la consommation et de la répression des fraudes (DGCCRF) Osoite : 59 boulevard Vincent Auriol, 75703 Paris Cedex 13, FRANCE Puhelin : +33 144871717 Faksi : +33 144973037

DGCCRF on talous-, valtiovarain- ja teollisuusministeriön yksikkö.

4.8 Merkinnät

Alkuperänimityksen ”Morbier” päällysmerkinnöissä on oltava tarkistetun alkuperänimityksen nimi kirjaimin, jotka ovat vähintään yhtä suuria kuin päällysmerkintöjen suurimmat kirjaimet, ja maininta ”appellation d’origine contrôlée” (tarkistettu alkuperänimitys). Juuston pakkausmerkinnässä on oltava valmistajan nimi ja osoite.